Griekwas het punt om teen Haaie te bewys | Netwerk24
Deur Tinus van Staden 31 Julie 2021 06:52
Die Haaie bevind hul op verstommende wyse boaan die Curriebeker-puntelys, terwyl Griekwas – wat reeds drie van die "grotes" in vanjaar se reeks geklop het – in die derde plek is.
Curwin Bosch het 'n puik wedstryd teen die Cheetahs gespeel en kan weer Saterdag invloedryk in die kragmeting met Griekwas wees. Foto: Gallo Images
Die Haaie het hul gunstige posisie daaraan te danke dat drie van hul wedstryde afgelas is – weens hul tweede kragmeting met die Britse en Ierse Leeus en onluste in Durban.
Volgens die Suid-Afrikaanse Rugbyunie (Saru) se kompetisiereëls, het die Haaie vier ligapunte vir elk van daardie afgelaste wedstryde gekry.
Nog net een van Griekwas se wedstryde is afgelas. Hulle het dus reeds vyf wedstryde gespeel, teenoor die Haaie se drie.
Die Kimberliete het reeds met die Westelike Provinsie, Leeus en Vrystaat-Cheetahs afgereken en teen die Pumas en Haaie verloor. Die Haaie het hul wedstryde teen Griekwas en die Cheetahs gewen, en teen die WP verloor.
Griekwas sal die Haaie twee dinge wil wys – eerstens dat die nederlaag teen die Durbaniete vroeër in die reeks bloot 'n blaps was en tweedens dat hulle verdien om hoër as die Haaie op die puntelys te wees.
Die Haaie wil voortbou op hul spoggerige sege oor die Vrystaat die afgelope naweek in Bloemfontein. In dié wedstryd was Curwin Bosch skitterend op dreef nadat hy 'n so-so vertoning teen die Britse en Ierse Leeus gelewer het.